সিলেট অফিস: সিলেটে যুবলীগ ও ছাত্রলীগের কর্মীরা ভেঙে ফেলেছে মেয়র বদর উদ্দিন আহমদ কামরানের নামফলক। প্রকাশ্য দিন-দুপুরে লাঠি-সোটা নিয়ে আক্রমণ করে নামফলক ভেঙে দেয় তারা। এ সময় তারা বলে, দক্ষিণ সুরমায় মেয়রের নামফলক থাকতে পারে না। দক্ষিণ সুরমার চণ্ডীপুল এলাকায় এ ঘটনা ঘটে। মেয়র কামরান জানিয়েছেন, নামফলক ভাঙার কি প্রয়োজন ছিল? কেউ যদি তার নাম বসাতে চায় তাহলে না  ভেঙে তার নাম বসিয়ে দিক। দক্ষিণ সুরমার চণ্ডীপুল বাইপাস এলাকায় মরহুম জননেতা ও সাবেক পররাষ্ট্রমন্ত্রী আলহাজ আবদুস সামাদ আজাদের নামে একটি চত্বর নির্মাণ করা হচ্ছিল। প্রায় এক সপ্তাহ আগে সিলেট সিটি করপোরেশনের মেয়র বদর উদ্দিন আহমদ কামরানের নির্দেশে একটি বিজ্ঞাপনী সংস্থার কাজ শুরু করে। কাজের অংশ হিসেবে দুদিন আগে সেখানে মেয়র কামরান এর উদ্বোধন করবেন বলে একটি সাইনবোর্ড টাঙানো হয়। গতকাল বিকালে যখন চত্বর এলাকায় কাজ চলছিল তখন ১৫-১৬টি মোটরসাইকেল নিয়ে যুবলীগ ও ছাত্রলীগের ক্যাডাররা ওই এলাকায় যায়। তারা শ্রমিকদের কাজ বন্ধ  রাখার নির্দেশ দেয়। একপর্যায়ে ক্ষুব্ধ কর্মীরা মেয়র কামরানের নামফলক ভেঙে ফেলে। এ সময় ঘটনাস্থলে উপস্থিত ছিলেন বরইকান্দি ইউনিয়ন পরিষদের চেয়ারম্যান ও থানা আওয়ামী লীগের সাধারণ সম্পাদক হাজী রইছ আলী। তিনি জানান, আমি একটি বিয়েতে যাওয়ার পথে দেখি আমাদের কয়েকজন কর্মী চত্বরের কাজ বন্ধ রাখার কথা বলছে। কিন্তু আমার তাড়া থাকায় চলে যাই। পরে কি ঘটেছে আমি জানি না। তবে সিলেট সিটি করপোরেশনের মেয়র বদর উদ্দিন আহমদ কামরান জানিয়েছেন, আমার উদ্দেশ্য হচ্ছে আবদুস সামাদ আজাদের নামে একটি চত্বর নির্মাণ করা। এখানে আমার নাম থাকা মুখ্য নয়।